次韻范侍郎寄趙校正
作者：方岳
朝代：宋

paragraphs: 嗚呼小雅廢，邊角摇軍聲。
采芹舊青衿，亦須事力征。
朱轓挾武將，白眼輕儒生。
區區衆濁間，嗟子難爲清。
向來意何如，豈惟以文鳴。
乃今事大謬，老氣猶崢嶸。
論事抉石猊，摛辭吸川鯨。
久抱一束書，空山卧月明。
竊憂蠢詖胡，鱗介腥神京。
幸存三寸舌，寧守二尺檠。
有愚欲獻璞，無意望報瓊。
云何山陰興，莫寫塞下情。
竹牀撼夜柝，茅屋荒秋城。
回首閶闔門，何啻九萬程。
願言大白低，滁山足春耕。
堂皇坐醉翁，開閤延羣英。